KOMISSION ASETUS (ETY) N:o 530/88,
annettu 26 päivänä helmikuuta 1988,
varhaisperunoiden poistamisesta täydentävän kaupan järjestelmän alaisten tuotteiden luettelosta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon Espanjan ja Portugalin liittymisasiakirjan ja erityisesti sen 81 artiklan 3 kohdan,
sekä katsoo, että
liittymisasiakirjan 81 artiklan 3 kohdan a alakohdassa määrätään mahdollisuudesta poistaa varhaisperunat täydentävän kaupan järjestelmän (TKJ) alaisten tuotteiden luettelosta toisen liittymistä seuraavan vuoden alusta,
täydentävän kaupan järjestelmän tavoitteena on seurata kaupan kehitystä yhteisön, sellaisena kuin se oli 31 päivänä joulukuuta 1985, ja Espanjan välillä sekä toteuttaa niitä liittymisasiakirjassa määrättyjä toimenpiteitä, joita tämä kehitys edellyttää,
täydentävän kaupan järjestelmän soveltaminen kuluneen kahden vuoden aikana on osoittanut, että varhaisperunoiden kauppa on kehittynyt tavanomaisesti; sen vuoksi kaupan kehityksen seuraaminen täydentävän kaupan järjestelmän avulla ei näiden tuotteiden osalta ole tarpeen; täydentävä kaupan järjestelmä olisi sen vuoksi poistettava näiden tuotteiden osalta, ja
tässä asetuksessa annetut säännökset ovat tilapäisen TKJ-komitean lausunnon mukaiset,
ON ANTANUT TÄMÄN ASETUKSEN:
1 artikla
Poistetaan varhaisperunat (CN-koodit 0701 90 51 ja 0701 90 59) täydentävän kaupan järjestelmän alaisten tuotteiden luettelosta.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä tammikuuta 1988.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä helmikuuta 1988.